นักลงทุนตีจากโกลด์ฟิวเจอร์สหนีทองขาลง
ทองขาลง 6 เดือนที่ผ่านมา นักลงทุนโกลด์ฟิวเจอร์ส หนีไปมากกว่าครึ่ง มูลค่าวูบแรงกว่า 70%
22 มี.ค. 2555

ทองขาลง 6 เดือนที่ผ่านมา นักลงทุนโกลด์ฟิวเจอร์ส หนีไปมากกว่าครึ่ง มูลค่าวูบแรงกว่า 70%
นพ.กฤชรัตน์ หิรัณยศิริ ประธานกรรมการ กลุ่มบริษัท เอ็มทีเอส โกลด์ แม่ทองสุก เปิดเผยว่า ราคาทองลดลงหลังทำจุดสูงสุด 1,920-1,925 เหรียญสหรัฐต่อออนซ์ เมื่อเดือน ส.ค. 2554 ที่ผ่านมา จนปัจจุบันเหลือประมาณ 1,650 เเหรียญสหรัฐ ทำให้นักลงทุนที่ซื้อขายสัญญาโกลด์ฟิวเจอร์สในตลาดอนุพันธ์ (ประเทศไทย) หรือ TFEX ลดลงจากช่วงเดียวกันปีก่อนถึง 50-60% เหลือ 1.5 หมื่นสัญญาต่อวัน คิดเป็นมูลค่าที่ลดลง 70% 
นอกจากนั้น นักลงทุนยังนิยมโกลด์ฟิวเจอร์สน้ำหนัก 10 บาท มากกว่า 50 บาท เป็นสัดส่วน 1 ต่อ 2 พลิกกลับด้านจากปีก่อนที่ชอบขนาด 50 บาท 
“นักลงทุนที่หายไปจากตลาด คิดว่าเป็นกลุ่มที่นิยมเก็งกำไรขาขึ้นขาเดียวเหมือนการลงทุนทองคำแท่ง ซึ่งต้องมีการให้ความรู้กับนักลงทุนให้ลงทุนทั้งสองขา” นพ.กฤชรัตน์ กล่าว
สำหรับแนวโน้มราคาทอง คาดว่าระยะกลางยาวยังจะแกว่งตัวลดลงต่อเนื่อง แต่ครึ่งปีหลังน่าจะเห็นราคาปรับตัวขึ้นไปสู่จุดหมายที่ประมาณ 1,900 เหรียญสหรัฐ ใกล้จุดสูงสุดเดิมหรือ 2.7 หมื่นบาท เพราะช่วงไตรมาส 3 จะมีการเลือกตั้งประธานาธิบดีสหรัฐ น่าจะมีการหาเสียงกระตุ้นคะแนนเสียง แต่ตลาดคาดว่าจะไม่มีมาตรการเชิงปริมาณเงินรอบที่สาม (QE3) ออกมา 
ล่าสุดกลุ่มบริษัท เอ็มทีเอสฯ เปิดตัว เอ็มทีเอส โกลด์ เน็ตเวิร์ค เซ็นสัญญากับพันธมิตรร้านทองรายใหญ่ 5 ราย ยกระดับมาตรฐานการลงทุนทองคำแท่งสู่ระดับภูมิภาค